Reguliarūs posėdžiai jau rodo, kad TDG yra nuolatinis procesas, tačiau prieš dvejus metus pradėjus iniciatyvą nebuvo galima būti tikriems dėl tokios eigos. Grupės organizacinė forma yra paprasta (nėra nuolatinio pirmininko, vietos ar sekretoriato), tačiau iki šiol dėl to nekilo didesnių problemų. Be to, šiame kontekste reikia atsižvelgti į TDG narių, kurie turi nedaug patirties panašiuose forumuose arba jos visai neturi, aplinkybes. Ilgainiui, kai TDG diskusijos bus techniškesnės ir sudėtingesnės, neabejotinai reikės vėl grįžti prie grupės institucinės sandaros klausimo.

7-asis oficialus TDG posėdis surengtas 2015 m. vasario 3–5 d. Europos Sąjungoje, Briuselyje. Rengdama šį posėdį ES ketino ne tik tęsti dokumentais grindžiamas diskusijas dėl laivų statybos ir medicininės įrangos sektorių, bet ir pakviesti EBPO ekspertų skaityti techninius pranešimus apie tai, kaip pagal EBPO susitarimą veikia priemokų, palūkanų normų nustatymas ir kaip teikiami pranešimai apie atskirus eksporto kredito sandorius, nes norėjo darbo grupei sudaryti sąlygas nagrinėti ir tuos klausimus, kurių tuo metu kai kurios delegacijos dar negalėjo oficialiai aptarti. Be to, PPO ir EBPO ekspertai skaitė pranešimus apie teisines EBPO susitarimo ir PPO sutarties dėl subsidijų ir kompensacinių priemonių sąsajas. Tokią posėdžio struktūrą kitos delegacijos apskritai įvertino teigiamai, be to, buvo sudarytos sąlygos pragmatiškai pasinaudoti ilgalaike patirtimi, kurią būtent EBPO įgijo eksporto kreditų srityje. ES taip pat surengė specialių techninį posėdį, per kurį nagrinėta būsimų sektorių taisyklių dėl eksporto kreditų teikimo laivų statybai galima taikymo sritis.

Per Brazilijos surengtą 8-ąjį oficialų TDG posėdį Brazilijoje 2015 m. gegužės 19–21 d. pasiektas esminis laimėjimas: TDG nariai sutarė, kad diskusijomis dėl sektorių jau pakankamai pasistūmėta, todėl galima pradėti reikiamas diskusijas dėl bendros horizontaliosios taisyklių, taikomų eksporto kreditų sandoriams apskritai, sistemos. Šiuo svarbiu sprendimu pradedamas naujas TDG veiklos etapas ir patenkinamas seniai išreikštas JAV ir ES pageidavimas. Tai aiškus ir sveikintinas rodiklis, kad dirbdama grupė padarė apčiuopiamą pažangą. Tačiau naujas TDG veiklos etapas reiškia ir naujus iššūkius. Grupės diskusijos bus dar techniškesnės ir sudėtingesnės, nes dabar į jos darbotvarkę jau bus visiškai įtraukiamos sudėtingos temos, kaip antai priemokų nustatymas ir palūkanų normos. Be to, reikės didinti grupės institucinės sandaros veiksmingumą, o svarbiausia – paskirti nuolatinį pirmininką.

9-asis TDG posėdis vyks JAV 2015 m. spalio mėn., jis bus skirtas faktiniam perėjimui prie naujo etapo – horizontaliųjų diskusijų. ES visapusiškai rems šias JAV pastangas.

Apskritai TDG veiklos pradžia buvo sunki, tačiau darbas stabilizavosi ir yra vykdomas teisinga kryptimi. Kitame etape, žinoma, reikės daugiau pastangų, tačiau šiuo metu atrodo, kad toliau investuoti į TDG, kaip pagrindinio forumo, kuriame galima bendrauti su svarbiausiais EBPO nepriklausančiais eksporto kreditų teikėjais, veiklą, visapusiškai pasiteisintų.

4. Ataskaitinio laikotarpio pokyčiai EBPO

Ataskaitiniu laikotarpiu sudėtingiausios ir kontraversiškiausios diskusijos EBPO eksporto kreditų komitetuose vyko eksporto kreditų ir iškastinio kuro klausimais, visų pirma dėl anglimis kūrenamų elektrinių finansavimo. EBPO taryba 2014 m. ministrų pareiškime dėl klimato kaitos (2014 m. gegužės 6–7 d.) kaip vieną iš priemonių, skirtų įgyvendinti tolesnius veiksmus, skatina tęsti diskusijas „apie tai, kaip eksporto kreditai galėtų prisidėti prie mūsų bendro tikslo spręsti su klimato kaita susijusias problemas“. Pastaraisiais metais EBPO aktyviai diskutuota šia tema, kuri pirmininko išvadose dėl eksporto kreditų ir klimato kaitos sistemos įvardyta 2014 ir 2015 m. posėdžių dėl eksporto kreditų prioritetine tema. Europos Sąjunga turėtų stengtis užtikrinti, kad jos eksporto kreditų srities politika taip pat būtų prisidedama prie ES tikslų kovos su klimato kaita politikos srityje siekimo, todėl Europos Komisija visapusiškai remia susijusias EBPO pastangas. 2015 m. balandžio mėn. EBPO išleido „Patikslintą pirmininko pasiūlymą“, kuris bus vienu pagrindinių dokumentų tęsiant diskusijas EBPO lygmeniu. Komisija šiuo metu rengia pasiūlymą Tarybai, kuriuo būtų nustatyta ES pozicija dėl pirmininko pasiūlymo. Labai pageidautina, kad iki 21-osios JT bendrosios klimato kaitos konvencijos šalių konferencijos (2015 m. lapkričio 30 d. – gruodžio 12 d. Paryžiuje) EBPO pavyktų pasiekti teigiamų rezultatų šiose diskusijose.

Kitais su klimato kaita susijusiais klausimais EBPO susitarimo dalyvės 2015 m. birželio mėn. darbo lygmeniu priėjo preliminaraus bendro susitarimo dėl eksporto kreditų ir pažangiųjų tinklų taisyklių. ES tai priklauso nuo Tarybos sprendimo, kuris turi būti priimtas pagal 218 straipsnio 9 dalį.

Dėl kitų EBPO veiksmų primenama, kad 2013 m. lapkričio mėn. EBPO susitarimo dalyvės susitarė dėl Sektorių susitarimo dėl eksporto kreditų geležinkelių infrastruktūrai (GSS). Kad šiam susitarimui, kuris buvo didelis ES siekis, pritartų ir tos Susitarimo dalyvės, kurios šioje srityje beveik neturi prekybos interesų, prireikė padaryti nemažai svarbių nuolaidų. Dėl 2014 m. palankios derybų eigos pavyko pasiekti, kad EBPO susitarimo dalyvės iš naujo išnagrinėtų GSS tekstą, ir susitarti gerokai sušvelninti tam tikras ribojamąsias nuostatas.

Ataskaitiniu laikotarpiu buvo toliau įgyvendinamas 2011 m. EBPO sektorių susitarimas dėl eksporto kreditų civiliniams orlaiviams. Sėkmingo šio susitarimo įgyvendinimo įrodymas – po ketverių metų nuo jo įgyvendinimo pradžios nepateikta jokių svarių argumentų esminei šio susitarimo peržiūrai atlikti (oficialiai tai būtų buvę galima atlikti 2015 m.) ir EBPO susitarimo dalyvės susitarė šį klausimą atidėti iki 2019 m.

Ataskaitiniu laikotarpiu toliau vykdyti techniniai darbai, susiję su EBPO susitarimo nuostatų dėl palūkanų normų peržiūra ir su priemokų sistema dideles pajamas gaunančioms EBPO šalims, tačiau galutinio rezultato dar nėra.